***Баспасөзге шолудың үлгісі***

**Жас Алаш №16 (15994) 26 ақпан, бейсенбі 2015**

*Қаламгер және қоғам*

**Қазақ телевизиясы мазақханаға айналды**

Патшалық Ресей де, одан кейiн кеңестiк Ресей де қазақ ұлтын тiлi­нен, қасиеттi ұлттық салт-дәстүрле­рiнен, дiнiнен айырып, орыстандыру саясатын жүргiздi. Жүргiзгенде де ұзақ әрi үзбей жүргiздi. Осы әзәзiл де әнжi әрi ұрда-жық саясаттың арқасында Кремль қазақ ұлтының көпшiлiгiн түсi – қазақ, iсi бас­қа, яғни бүкiл жансарайы түп-түгел орыстың ксерокөшiрмесiне айналдырды. Қазақтың кейiнгi жас ұрпағы өз ұлтын менсiнбейтiн, тiптi, қазақ боп туғанына өкiнетiн, қазақы салт-дәстүр, үрдiс, ғұрып атаулыдан жиiр­кенетiн ауруға ұшырады. Ең өкiнiш­тiсi, тәуелсiздiк алған 24 жыл iшiнде елiмiзде бүгiнгi қазақ ұрпағын сол аурудан айықтыратын, қазақты құл­дық, көрләттiк, тәуелдiлiк санадан арылтып, “менiң тiлiм де, дiнiм де, дiлiм де, ұлттық тәрбием де орыс­тiкiнен артық болмаса кем емес!” деген, яғни ұлттық намысын оятатын не бiрде-бiр ауқымды шара өткiзi­лiп, не қарар-қаулы қабылданған жоқ. Бiздiң кейбiр шонжарлар өйтпек түгiлi, екi сөзiнiң бiрiнде “Қазақстан тек қазақтың мемлекетi емес, бiз ұлттық мемлекет құрмаймыз, қазақ жерiнiң бүкiл байлығы әмбеге ор­тақ...” деп телеарналардан әлi де сарнап келедi. Сол телеарналар түп-түгел күндiз-түнi орысша сайрап тұр. “Ұлттық арна” деген атауы бар “Қазақстан” арнасындағы орысшадан тәржiмаланған фильмдер мен iлеспелi аудармалар да қазақша көрсетiлiмдер деп есептелiнедi. Әдiлетке жүгiнсек, бұл – қазақ кө­рерменiн алдарқату, эфирлiк уақытты өйтiп-бүйтiп толтыру ғана. Мұны бiр деп қойыңыз.

Екiншiден, қазақ телеарналарының тiлi мүлде бүлiнiп бiттi. Орысша “составил”, “составляет”-ты алып тас­тауға бiлiм-бiлiгi жетпей, теле­жур­на­листердiң “шыршаның биiктiгi пәленбай метрдi құрады”, “зейнетақысы пәлен теңгенi құрайды” деп сөйлеуiнiң өзi-ақ тiлiмiздi бүлдiруге молынан жарап тұр.

Бүгiнгi қазақ теледидары күндiз-түнi не мән-мағынасы жоқ, өте арзан, дөрекi де тұрпайы ойын-күлкi­ге, бет-аузын қисалаңдатқан қылжақбастыққа, әуейi-әулекi күлкiге, көк тиын құны жоқ әзiл-қалжыңға белшесiнен батқан мазақханаға айналды. Бұл – қазақ деген тұтас бiр ұлтты iшкен-жегенiне ғана мәз санасыз, ойсыз, ұлттық намысы жоқ үлкен бiр дүбәра тобырға айналдырудың ең оңай жолы ма деп қорқамыз. Бiз телеарналарымызды бұлай бұйдасыз жiбере берсек, бүкiл ұрпағымыз көп ұзамай ешнәрсе ойламайтын тоғышар, топас болып шығарына еш күмән жоқ. Егер шетелдiк бiр бiлiктi маман қазiргi телеарналардан берiлiп жатқан қазақша көрсетiлiмдердi 2-3 күн түгел қарап, зерделеп шықса, “мына қазақ деген халық бұл дүнияда ешнәрсе ойлап бас қатырмайтын, ешнәрсеге мұқ­таж емес, бүкiл ұлттық проблемасын шешiп болып, ендi тек күндiз-түнi мән-мағынасы жоқ, не ән деуге келмейтiн бiрнәрселердi бiрi айтып, басқасы отырған орнында теңселе билеп тыңдай беретiн, күлмей­тiн нәрсеге күлетiн, арзан әзiл-қалжыңға мәз болып шу ете қалатын бiр сайқымазақ халық екен” деуi де әбден ықтимал.

Қалай бұлай демейсiң, тележүр­гi­зушiлерiмiздiң эфир қонақтарына қоятын сұрақтары – “жан-жарыңыз­ға қалай қосылдыңыз?”, “неше балаңыз бар?”, “машина, көлiктiң қандай түрiн ұнатасыз?”, “сiзге қыздар жиi хат жазып тұра ма?”, “жарыңыз қызғанбай ма?”, “қандай тағамды ұнатасыз?”-дан әрi аспайтын, не қоғамға, не адамға қажетi жоқ бос сөз. Ендi бiр арнаны ашып қалсаң, картоп аршып, қамыр илеп, жуа мен сәбiз турап, сорпаның “тұзын көрiп”, тамақ пiсiрiп жатқан сол әншi емес әншiлер, сазгер емес сазгерлер. Бұлар – интервью, яғни сұхбат деген журналистика жанрының көтерер жүгi өте ауыр, салмақты екенiн, оның әр сауалы мен жа­уабында әлеуметтiк мәселе аңға­рылып тұруы керек екенiн де бiлмейтiндер.

Бiрде Алматы телеарнасы ша­қыр­ған соң бардым. Жүргiзушi Е. де­ген актер жiгiт дегеннен-ақ көңi­лiм құлазып сала берiп едi, бекер емес екен. Бүгiнгi әңгiме әлдебiр 50 де 50 туралы дегенге ол не десем, қазiр жiгiттер қыздарды мейрамханаға шақырады екен де, iшiм-жемнiң жарты бағасын соларға төлетедi екен. “Тапқан проблемаларыңның түрi құрысын, ендi сол жiгiт пен қыз төсекақы мен жамбасақысын қаншадан бөлiсуi керек дегенге шақыратын шығарсыңдар, сендер...” деп кетiп қалдым. Сонда олар осы “тақырып” арқылы не айтпақ, нендей үлгi-өнеге үйретпек?

Өтi жарылатындардың өтi жарылып-ақ кетсiн, бiрақ бүгiнгi қазақ телеарналарында көрсетiлiп жатқан сорақылықты санап тауысу оңай емес. Әншi Жанар Айжанова мен Айгүл Иманбаеваның “Тойбестстар” атты жобасын көрiп “О, тоба, мұн­дай да “жоба” болады екен-ау” деп едiк. Олар бiр жiгiтке ән салдырып қо­йып, үстiне неше түрлi тағамды құйып, төгiп жатса да: “Тоқтама, тоқтама! Маладес!” деп айқайлап қоятын едi. Қазiр бұл жиiркенiштi жоба-көрiнiс кең қанат жая бастаған сияқты. Жақында НТК арнасы бүлiнген бауыр, шiрiген жұмыртқа, бұзылған балық, малдың тезегi, темекi тұқылы салын­ған қалбырды ән салып тұрған адамның мұрнына тақап лоқсытып жатты. Онысымен қоймай, осы иiстердiң қайсысы ұна­ды деп сауал қояды. Екiншiсi, бiр шалбарды жiгiтпен бiрге киiп алып қанша жанын қинап жатса да, ағылшынша өлең айтуын тоқтатпауы керек екен...

Қай ұлттың да адамгершiлiк, мәдениеттiлiк деңгейiн, оның саналы немесе санасыз, намысқой немесе намыссыз ұлт екенiн оның әде­биетi мен өнерiне қарап-ақ ажыратуға болады. Мысалы, “Сен ренжiме, мен сүймеймiн, Жыласаң да, жыламасаң да, Арамызда бәрi бiттi, Ештеңе де қайтып келмес... Ұмытшы менi жарығым” деген, не ән деуге келмейтiн әләуләйдi тыңдап, аяқ-қолын ербеңдетiп теңселiп және отырып билейтiн, ол әләуләй бiткен соң үлкен-кiшiсi “ө-ө-өу!” деп мәз болып отырған қазақтарды көргенде iшi-бауырымыз ит тырнағандай күйге түсетiнi де рас. Көңiлiңiзге келсе келер, бiрақ өз ұлтың – қазақтың мәдени, интеллектуалдық тал­ғамы қаншалықты құлдырап кеткенiн осыдан-ақ ап-анық көруге болады. Иә, дүнияда тән мүгедектiгiнен жан мүгедектiгi,   яғни рухани мүгедектiк қиын болады екен. Мiне, бiздiң қоғамды осындай рухани мүгедектiк жайлап бара ма деп үрейленемiз.

Рухани мүгедектiк неден басталады? Соның ең басты себебi – ұлт­тық даңғойлық, жоқты бар деп көр­сету, барды шамадан тыс көкке көтеру. Яғни, елдiң, ұлттың басына түскен қиыншылықты, кемшiлiктi, ұлттық санаға, ұлттық жаратылысқа қауiп-қатер төнiп тұрғанын, ұлттың жойылып кетуiне әкеле жатқан жағдаяттарды жасырып қалу, айтпау. Айтқан адамды күстәналау, жаманатты ету...

“Арсызға күнде мейрам” деген нақыл сөз бар. Бүгiнгi қазақ телеарналарын көрiп отырып, дәл осы нақыл есiңiзге түседi. “Әзiл кеш”, “Ду-думан”, “Базар жоқ”, “Оңай олжа”, “Түнгi студия”, “Жұлдызды дода”, “Караоке киллер”, “Комик adze”, “Нысана” және т.т. Бұларда адамды ойға қалдыратын, қоғамдағы келең­сiздiктi сынайтын, бүгiнгi ұрпақ үйренетiн де, жиренетiн де бiр мысқал сөз, не iс болсайшы?! Бастан-аяқ арзан, жасанды, өтiрiк күлкi. Және дауыстары қандай ащы десеңшi! “Караоке киллердiң” жүр­гiзушiсi “сiздер ақтық мәредесiз­дер” деп айқайлағанда “ақтық мә­ресi” несi деп шошып кеттiк. Бұл сөз көбiне “ақтық демi бiткенше”, “ақтық рет көз жұмарда”, “ақ­тық рет иегiн қақты”, “ақтық қоштасу” деген сыңайда ажал алдында жатқан адам туралы айтылар едi. Өздерiн ұялмай-қызармай теле­журналистпiз деп атайтын жүргiзу­шi­лердiң қазақ сөзiнiң бұлайша мән-мағынасын бұрмалап, өз орнымен қолдана бiл­мейтiнi осылайша жас ұрпақтың санасына сiңiп кетпесе неғыл дейсiз. Қазақтың “ортаңқол” және “ортақол” деген ұғымдарын шатыстырып жұртты адастырушылар да – телеарналардағы осындай жүр­гi­зушiлер. Бұлар журналистиканы бүкiл абырой-беделiнен айырып бiтiрдi...

Бiз фәлсафашы да, данагөй де емеспiз. Бiрақ бүгiнгi Қазақстан телеарналарын қарап отырып, әуелi   қоғамдық құрылыс қиқым-сиқым боп кете ме, әлде алдымен адамдардың тiршiлiк қам-қарекетi ұсақтап кете ме деген ойға кетемiз. Жа­ңағы Жанар Айжанова мен Айгүл Иманбаеваның “Тойбестстарын”, Шынар Асқарова мен Аша Матайдың бүкiл эфирлiк уақыты қолға жағатын крем мен ерiндалапқа арналған “Қыздар арасындасын” былай қойғанда, актриса десең актриса, әншiлiгi де ешкiмнен кем емес Лидия Кәденованы “Алтын Таспа” атты әлде ән-күй, әлде ойын-сауық екенi бұлдырлау жобасымақтан көремiз деп кiм ойлаған. Белгiлi өнерпаз, қазекем “тоқтасқан әйел” деп атайтын жасқа келген Лидия жерлесiм:

“...Бұл әсем күз әнiн арнайды

Мен сүйген жан оралмайды

Өзiңмен аяулым, арманым

Мен қоштасқым келмейдi”

\*\*\*

“Қасымда болшы сен қасымда

Жүректiң әуелеген әнiн

 сен жасырма

Жүрейiкшi мәңгi бiр ән салып

Махаббатым сенсiң, жаным

 сенсiң расында,

– деген, не қарасөз деуге, не өлең деуге келмейтiн, мас адамның елiрмесi сияқты дүнияларды ән деп ұрандата хабарлап, қол шапалақтап отырғанын көргенде...

Ұлттық өнерiмiздiң Лидия сияқты белгiлi-белгiлi тұлғалары мынадай күйге түссе, бұдан әрi не болмақ? “Әдемi өмiр сүру үшiн ән тыңдау керек” дейдi ара-арасында Лидекең. Әнiнiң түрi әлгiндей! Осы Лидия қасындағы баласымен қатар Әли Оқап екеуi “Руки вверх” дегенде, шынымен шошып қалдық. Сөйтсек, бұл да ән екен. Әннiң сөзi мынау:

Ұмыт менi, ұмыт жаным,

Бәрiнен шаршадым,

...Ұмытшы менi жарығым!

О заманда бұ заман қазақ сүйген ғашығына “жарығым” дейтiн бе едi. Бұл баласына, iнiсiне, қарындасына қарата айтылатын сөз емес пе едi?! Мiне, сол қасиеттi сөз бұл жерде өз орнын таппай, ұйқастың құрбаны болып кеткен. Әлде Лидия ханым осының бәрi бүгiнгi ұлттық өнерi­мiздiң әбден құлдырап, ұлттық бет-бейнесiнен, әрi мен нәрiнен айырылып бара жатқанын бiлгендiктен “менiң қолымнан не келедi, осы жүргiзушiлiгiме азғантай нәфақа алсам нем кеттi...” дей ме екен?..

Иә, бүгiнгi қазақ телевизиясының жай-күйiн айта берсең, әңгiме бiт­пейдi. Қазiр қазақ теледидары осындай арзанқол деуге де тұрмайтын, қатты айтсақ кешiрiңiз, “жын-жыпырдың”, сайқымазақ, арзан әзiл мен ажуа, қылжақбастық көрiнiс­тер­дiң ордасына айналып бара жатқанын жасыру – қатерлi ауруын жасырумен бiрдей. “Айтысқа” назар аударыңызшы. Қазақта бұрын-соң­ды болмаған айтыс түрлерi көп-ақ екен ғой тегi. Кешегi Жаңа жылдың алғашқы онкүндiгiнде телеарналардың талай уақыты неше түрлi “ай­тыс­тарға” берiлдi. Ащылау айтсақ, айтыс сияқты киелi өнердi бiр-екi партияның жетекшiлiк рөлiн насихаттауға пайдалану мүлде ұят! Бұл баяғыда күнi өткен табыну идеологиясын қайта туғызуы мүмкiн. Ал “Жарнамаларда” бөксесi жартылай не тұтастай жалаңаш орыс, шетел әйелдерi, солардың әртүрлi бұт­тарт­қыштары мен желiнқаптары қаптап жүр...

Күндiз-түнi орысшадан аузы босамайтын “Евразия” арнасы өзiн неге “Первый канал Казахстана” дейтiнi де түсiнiксiз. Жөн-жоралғысына келсек, елiмiздiң ең бiрiншi арнасы “Қазақстан” деп аталатын ұлттық арна емес пе?! Әлемде өзi­нiң ұлттық мейрамынан гөрi өзгенiң той-думанын көбiрек тойлайтын көңiлшек телеарна екеу болса, со­ның бiрi – бiзде. Қазақ телеарналары 31 желтоқсанның сақылдаған са­ры аязында түн ортасы ауғанда Дед Мороз деген ертек кейiпкердi күтiп отыратын Жаңа жылды   қазан айының ортасынан бастап қаңтардың ортасы ауғанша, яғни 2 ай бойы көрсеттi. Кейбiр телеарналардың көрсетiлiмi кезiнде экранда “С новым годом!”, “Жаңа жылыңызбен!” деген жазу мен шыршаның суретi биыл қаңтардың 17-18 жұлдызына дейiн тұрды.

Бағанадан берi бiз айтып отыр­ған жағдаяттар бұлай кете берсе, мұның аяғы әзiл-қалжыңға емес – ұлттық апатқа, ұлттың жойылуына әкелуi мүмкiн. Әрине, бұның басты себебi – телеарналарымыздың ак­ция­ларының басым көпшiлiгiнiң Ресейге сатылып кеткендiгi екенiн Құдайдан да, адамнан да жасыра алмайсыз. Егер мемлекет басқа бiр елге тәуелсiз мемлекет екенi рас болса, оның бүкiл ақпарат құралдары өз иелiгiнде, негiзiнен көп жағдайда жергiлiктi ұлт тiлiнде болуы керек. Ал бiзде...

Бұрын телеарналарымызда ара-тұра болса да қазақ тiлiнiң мәселесi сөз болатын. Ал қазiр... “Алматы” телеарнасындағы “Тiл сақшысы” деген жоба жұмыстан шығарылған 30 шақты қазақ журналистерiмен бiрге “ғайып” болды...

Иә, ХХI ғасырдың ең қуатты құ­ралы – телевизия. Сондықтан Қа­зақстан телеарналарынан берiлетiн қандай хабар-ошар, қандай қойылым, қандай әзiл-күлкi болса да, олар ең алдымен қазақ ұлтының мұң-мүддесiне орайлас, сәйкес болуын қолға алатын кез келдi. Ол үшiн телеарналарды бүгiнгiдей сайқымазақ, арзан қалжың мен қылжақбас жүргiзушiлерден дереу арылтып, нағыз жан-жақты, бiлiм-бiлiгi мол жур­налистердi қызметке көптеп тартуымыз керек. Ал мұны ең әуелi жоғарыдағылар қолға алса, құба-құп болар едi.

**Мырзан КЕНЖЕБАЙ**